ฉลุย! ผถห.PTT ไฟเขียวแตกพาร์ พร้อมเทรดสนั่นพ.ค.นี้
ฉลุย! ผถห.PTT ไฟเขียวแตกพาร์ พร้อมเทรดสนั่นพ.ค.นี้ โดยภายหลังแตกพาร์จะส่งผลให้มีทุนจดทะเบียน 2.86 หมื่นล้านบาท หรือคิดเป็นจำนวนหุ้น 2.86 หมื่นล้านหุ้น
12 เม.ย. 2561

นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด หรือ PTT เปิดเผยว่า ที่ประชุมสามัญผู้ถือหุ้น PTT ประจำปี 2561 อนุมัติการเปลี่ยนแปลงมูลค่าที่ตราไว้ (พาร์) เป็นหุ้นละ 1 บาท จากเดิมหุ้นละ 10 บาท ด้วยคะแนนเสียง 2,344,776,112 เสียง หรือคิดเป็น 99.9521% ซึ่งไม่น้อยกว่า 3 ใน 4 ของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียงลงคะแนน
ทั้งนี้ การแตกพาร์ดังกล่าวจะช่วยเพิ่มสภาพคล่องจากที่นักลงทุนสามารถเข้าถึงหุ้นบริษัทได้มากขึ้นจากราคาหุ้นต่อหน่วยที่ลดลง ซึ่งคาดว่าการซื้อขายพาร์ใหม่จะเริ่มได้ในต้นเดือน พ.ค. ซึ่งการเปลี่ยนแปลงพาร์ดังกล่าวจะไม่ทำให้ทุนจดทะเบียนเปลี่ยนแปลงไปแต่อย่างใด รวมถึงไม่มีผลกระทบต่อมูลค่าที่แท้จริงของหุ้น PTT และไม่ส่งผลกระทบในทางลบ ( Dilution Effect) ต่อผู้ถือหุ้น
อย่างไรก็ตาม ภายหลังการเปลี่ยนแปลงพาร์ครั้งนี้ ปตท.ยังคงมีทุนจดทะเบียนจำนวน 2.86 หมื่นล้านบาท คิดเป็นจำนวนหุ้น 2.86 หมื่นล้านหุ้น ที่พาร์หุ้นละ 1 บาท